text: Politi: Kliplev-røvere er nu genkendt og fanget
  19 november 2015 kl. 09.56
  Syd- og Sønderjyllands Politi har anholdt to 17-årige mænd. De to er sigtet for et voldsomt røveri mod DagliBrugsen i Kliplev den 11. september i år. 
  Ved røveriet truede maskerede mænd efter lukketid personalet med kniv til at udlevere et større pengebeløb. De to ansatte blev bundet med strips, inden gerningsmændene forsvandt.
  Syd- og Sønderjyllands Politi kunne onsdag anholde de to efter omfattende efterforskning og ransagning syv forskellige steder i landet i tilknytning til anholdelserne.
  Foruden de to anholdte har politiet identificeret yderligere to personer, som er mistænkt for at have deltaget i røveriet.
  De to anholdte er torsdag formiddag i grundlovsforhør.
  